**Petr Sýkora** (s. 19. marraskuuta 1976 Plzeň, Tšekkoslovakia) on uransa päättänyt tšekkiläinen jääkiekkoilija, pelipaikaltaan hyökkääjä.

Ura
---

Uransa alussa Sýkora pelasi kotimaassaan Tšekin pääsarjassa ja IHL:ssä Detroit Vipersissä ja Cleveland Lumberjacksissa. New Jersey Devils varasi Sýkoran vuoden 1995 varaustilaisuudessa. Hänen varausnumeronsa oli 18.

Sýkora pomppi kolme kautta NHL:n ja AHL:n välillä, vaikka nousi jo kaudella 1995–1996 lähes vakituiseen kokoonpanoon. Hän pelasi kaikkien aikojen nuorimpana pelaajana, 18 vuoden ja 11 kuukauden ikäisenä, New Jerseyn kokoonpanossa ja hänet valittiin joulukuun kuukauden tulokkaaksi ja kauden jälkeen tulokkaiden tähdistökentälliseen.  Lopullisesti Sýkora murtautui New Jerseyn kokoonpanoon kaudella 1998–1999. Hänestä tuli pian yksi New Jerseyn avainpelaajista ja viihtyikin seurassa peräti seitsemän kautta. Kausi 1999-2000 päättyi New Jerseyllä ja Sýkoralla mestaruusjuhliin, kun joukkue voitti Stanley Cupin. Ratkaisevan finaalin lopun hän tosin joutui katselemaan sairaalassa televisiosta, koska ottelun ensimmäisessä erässä hän jäi rajun taklauksen alle ja joutui sairaalaan.*lähde?*

6. heinäkuuta vuonna 2002 Sýkora siirtyi Mighty Ducks of Anaheimiin kaupassa, jossa Anaheimiin myytiin lisäksi Igor Pohanka, Mike Commodore ja Jean-François Damphousse New Jerseyn saadessa Jeff Friesenin, Oleg Tverdovskin ja Maksim Balmotšnyhin. Heti vaihdon jälkeen Sýkorasta tuli yksi Anaheimin parhaista pelaajista. Hän pelasi Anaheimissa loistavat kaudet 2002–2003 ja 2003–2004. Työsulkukaudeksi Sýkora siirtyi Venäjälle Metallurg Magnitogorskiin. Työsulun jälkeen Sýkora liittyi takaisin Anaheimin kokoonpanoon kaudella 2005–2006, mutta kesken kauden hän siirtyi New York Rangersiin vaihdossa puolustaja Maksim Kondratjeviin.

Kesällä 2006 Sýkora siirtyi Edmonton Oilersiin. Oilersissa Sýkora ei ehtinyt pelata kuin yhden kauden. Kesällä 2007 hän allekirjoitti sopimuksen Pittsburgh Penguinsin kanssa, jossa pelasi vuoteen 2009 asti, jolloin seura voitti Stanley Cupin.

Syyskuussa 2009 Sýkora osallistui Minnesota Wildin harjoitusleirille, jonka jälkeen hän allekirjoitti 1,6 miljoonan dollarin arvoisen yhden kauden mittaisen sopimuksen joukkueen kanssa. Hän pelasi kauden aikana 14 runkosarjaottelua. Hän oli lokakuussa sivussa muutaman ottelun nivusvamman vuoksi ja marras-joulukuussa yli 20 ottelua aivotärähdyksen vuoksi. Tammikuussa 2010 Wild siirsi Sýkoran ensin waivers-listalle ja purki myöhemmin samassa kuussa hänen sopimuksensa yhteisymmärryksessä pelaajan kanssa.

Kaudella 2010–2011 Sýkora pelasi kahdessa eurooppalaisseurassa, aiemminkin urallaan edustamassaan HC Plzeňissä Tšekin Extraligassa sekä Dinamo Minskissä KHL:ssä. Syksyllä 2011 hän palasi NHL:ään. Hän osallistui ensin New Jersey Devilsin harjoitusleirille, jonka jälkeen teki seuran kanssa yksivuotisen sopimuksen. Sýkora pelasi Devilsissä yhden kauden ja teki runkosarjan ja pudotuspelit yhteenlaskettuna 49 pistettä. Seuraavan kauden alussa hän oli pitkään pelaamattomana mutta siirtyi tammikuussa 2013 Sveitsin pääsarjan SC Berniin. Hän pelasi Bernissä viisi ottelua joissa keräsi neljä pistettä.

Lähteet
-------

1. ↑  NHLPA Player Bio: Petr Sykora NHLPA.  Arkistoitu 8.6.2008. Viitattu 3. heinäkuuta 2007. (englanniksi)
2. 1 2 3 4  Player Bio: Petr Sykora TSN.ca. Viitattu 5.10.2011. (englanniksi)
3. ↑  Associated Press: Penguins add Stanley Cup vets Sykora, Sydor  2. heinäkuuta 2007. NHL.com. Viitattu 3. heinäkuuta 2007. (englanniksi)
4. ↑  Associated Press: Sykora passes tryout, signs with Wild ESPN. Viitattu 17.9.2009. (englanniksi)
5. ↑  Russo, Michael: Sykora assigned to Houston Aeros, soon to be free agent *StarTribune.com*.  27.1.2010. Viitattu 5.10.2011. (englanniksi)
6. ↑  Chere, Rich: Devils sign Petr Sykora after impressive tryout *NJ.com*.  5.10.2011. Viitattu 5.10.2011. (englanniksi)
7. ↑  SC Bern verpflichtet Petr Sykora SC Bern. Viitattu 1.2.2013. (saksaksi)
8. ↑  Petr Sykora *Elite Prospects*. Viitattu 12.3.2018.

Aiheesta muualla
----------------

* Petr Sýkora Jatkoaika.comissa

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Tšekki

 |

 |